炎明熹(Gigi)明天(9日)19歲生日,生日前夕她推出新歌《還有一艘救生艙》,今次新歌採用全新班底炮製,曲、詞由KW朱敏希包辦,編曲及監製有賴映彤。
Gigi說:「係一個全新嘅合作,好開心可以喺佢哋身上學習更加多嘅嘢,當我第一次聽到呢首歌嘅時候,第一個反應係『嗯!呢首歌,好聽!』,同埋我好鍾意份歌詞,雖然只係一份Demo詞,但我決定原汁原味保留,因為個內容好打動到我,我仲係第一次睇歌詞睇到喊。」
對新歌「一聽鍾情」,Gigi首次大膽向監製提出編曲上想法,她說:「因為歌詞有提到外太空,我將幾個意見話畀小彤聽,尤其我想喺首歌嘅前奏部分份,畀人一種好遼闊同空曠感覺,小彤都做到,好感謝佢接受我嘅意見。」
除了首次參與編曲,Gigi在MV奉獻多個第一次。今次MV故事講她與男友長期分隔異地,但對方背著她另結新歡,事件最終被Gigi發現,令她心如刀割。
導演要Gigi拿著手提電話,幻想與男主角對話,此時Gigi淚水滑落、雙唇不自覺抖震,呈現了被感情出賣的那份痛,她說:「開拍MV前,導演已經同我講咗一次個故事,雖然我冇經歷過,唔可以話身同感受,但至少拍MV時畀到我一種纏綿、開心、幸福感覺,當然我哋嘅男主角 Timothy帶動到我入戲,我亦冇諗過會喊到出嚟,平時一係喊唔到,一係就谷住咗,feel到要喊,但又冇眼淚,所以係好幸運嘅一天。」
除了以上因素,原來當時手機顯示的時間,也觸動了Gigi的淚腺,她說:「手機都有好大嘅幫助,因為當我想打電話嘅時候,個時間咁啱係『520』(國語:我愛你),所以一望到就喊。」
第一次拍MV淚崩,也是Gigi第一次拍MV與男主角如此親密,雖然《還有一艘救生艙》是一首悲慘情歌,但導演加入了大量2人甜蜜拍拖畫面,包括在無人街上拖手擁抱、在電話亭互餵蛋糕,還有到遊樂場玩滾軸溜冰,但最搞笑是原來Gigi與Timothy從未玩過滾軸溜冰,2人舉步難行,更遑論要在鏡頭前談情說愛,最後導演讓他們脫去溜冰鞋,穿上襪子在場內「扮溜冰」,他們才鬆一口氣,在鏡頭前展現頭貼著頭的甜蜜畫面。
她說:「上次拍《Only For Me》MV跳華爾茲,我已經同男主角好近,估唔到今次更近,算係新嘗試,同埋大家投入咗喺戲入面,唔會覺得尷尬,或者有唔舒服嘅地方。」
在拍攝時不時見到Gigi忍不住笑,她解釋:「我笑點比較低,我忍唔住笑唔係因為尷尬,係自己搞到自己笑,例如剛才我見到男主角出軌嘅信息,對方留言話:Do You Want Me?再加埋個心心emoji,我一見到就笑咗,覺得好肉麻,同埋我平時影相,啲人叫我畀心心,我係唔會做,因為畀心心我覺得有啲尷尬,剛才一見到就笑出嚟。」
未拍過拖,但要在MV內代入一段Long D關係,Gigi於是問人什麼是Long D,她笑著說:「原本我唔知係乜,但我問過人,原來係一段異地戀嘅關係,我唔知自己將來會唔會接受,但暫時我覺得係可以接受,因為未經歷過呢種情況,可能都係一個好處,因為日日見好快會厭,但隔一排再見就可以有新鮮感,大家不妨留言話我知,分享你哋嘅故事畀我聽。」